作者:劉希夷
標題:洛川懷古
內容:萋萋春草綠，悲歌牧徵馬。行見白頭翁，坐泣青竹下。感歎前問之，贈予辛苦詞。歲月移今古，山河更盛衰。晉家都洛濱，朝廷多近臣。詞賦歸潘岳，繁華稱季倫。梓澤春草菲，河陽亂華飛。綠珠不可奪，白首同所歸。高樓倏冥滅，茂林久摧折。昔時歌舞臺，今成狐兔穴。人事互消亡，世路多悲傷。北邙是吾宅，東嶽為吾鄉。君看北邙道，髑髏縈蔓草。芳□□□□，□□□□□。碑塋或半存，荊棘斂幽魂。揮涕棄之去，不忍聞此言。